Klant tydens Spur-rooftog geskietArgieffoto Kapt. Mavela Masondo, woordvoerder van die polisie, het gesê sowat 12 gewapende mans het omstreeks 21:00 die restaurant in Halfway Gardens binnegestorm, kort voor dit sou toemaak. “Daar was nog sowat 30 klante in die restaurant. Die rowers het op die klante en personeel se persoonlike besittings, waaronder selfone en beursies, aangedring.” Volgens Masondo het een klant glo geweier om sy selfoon aan die rowers te oorhandig en is in die bolyf geskiet. Die rowers het met die persoonlike besittings sowel as ŉ onbekende bedrag kontant uit die kasregister gevlug. Masondo het gesê die verdagtes het in drie motors, ŉ wit Ford Escort, ŉ grys BMW en ŉ swart VW Polo, van die toneel gevlug. “Niemand is nog in hegtenis geneem nie en ons het ŉ grootskaalse soektog na die verdagtes van stapel gestuur.” Die beseerde klant is na ŉ nabygeleë hospitaal vervoer vir verdere mediese sorg.